Гум къиIукI псалъэ
2015 гъэм щакIуэгъуэм и 28-м Лашынкъей къуажэр гуауэшхуэм къызэщIиIэтащ. Къуэныкъуей лъэпкъым я щIалэ щэджащэ Азэмэт и ныбжьыр илъэс 24-рэ иримыкъуауэ дунейм ехыжащ.
Азэмэт цIыхугъэ ин зыхэлъ, гушыIэ дахэ зыIурылъ щIалэ губзыгъэу щытащ. Жант, къарууфIэт, теплъэ екIу иIэт, гугъуе-хьым къыпимыкIуэтт. Хуэфэщэн Iэужь дахэ къызэринэкIащ Азэмэт, зэфIэкIыныгъэшхуэ зиIэт, ауэ ар зызыгъэпагэхэм ящыщтэкъым зищIысыр ищIэжу, и хабзэ и нэмыс иIыгъыжу, екIуу гупым яхэтт.
Мызэ-мытIэу спорт зэхьэзэхуэ зэмылIэужьыгъуэхэм текIуэныгъэр къыщихьат. «Спортым и мастер» цIэ лъапIэр къы- хуагъэфэщат. Апхуэдэ лъэрызехьагъэ къыпкъуэкIын папщIэ лIыгъэ пхэлъыныр мащIэщ, абы щхьэкIэ физическэ гъэсэныгъэ лъэщи ухуейщ.
Къуэныкъуей Азэмэт и ныбжьым емылъытауэ Iэчлъэчт, дунейпсо зэхьэзэ-хуэхэми ехъулIэныгъэхэр къыщихьат.
— Иджырей щIалэгъуалэм апхуэдэхэр зэрахэтым дригушхуэн хуейщ, Къуэныкъуей лъэпкъыр фызэрыпэгэн щIалэу ар щытащ, — жиIащ Азэмэт щылажьэу щыта Урысей Федерацэм и МВД-м щIэныгъэхэр щыхагъахъуэ Кавказ Ищхъэрэ институтым и унафэщI Щхьэгъэпсо Заурбий.
«ЦIыхур ягу къызэринэжым хуэдизщ илэжьар зэрыхъур», — жаIэ. А щIалэр ягу къэмыкIыжу зы махуэ къанэркъым къыщалъхуа жылэм, и ныбжьэгъухэм, и лэжьэгъухэм.
— Азэмэт къызэрытхэмытыжрэ гугъу дохь, нэхъыжьхэмрэ нэхъыщIэхэмрэ зэпызыщIэ къару гуэр хэлът абы, — жаIэ и ныбжьэгъухэм.
«ЛIым и ныбжьыр къызэрапщыр ищIэ Iуэхурщ» — жеIэ адыгэм. Лъэпкъым хуэфэщэн Iэужь дахэ къызэринэкIащ Къуэныкъуей Азэмэт. ГъащIэ мащIэ къигъэщIам абы хузэфIэкIащ цIыху куэдым я гум фIыкIэ къинэну.
Хабзэм тетыным, щылэжьа лэжьапIэм къыхуащI пщIэм, зэман мащIэ фIэкIа щымылэжьами и цIэ фIы-кIэ зэригъэIуам къыхэкIыу 2016 гъэм мэлыжьыхьым и 13-14-хэм Налшык къалэ дэт, езыр щеджа, иужькIи щылажьэу щыта Урысей Федерацэм и МВД-м щIэныгъэхэр щыхагъахъуэ Кавказ Ищхъэрэ институтым Къуэныкъуей Азэмэт и цIэкIэ самбэмкIэ зэхьэзэхуэ щрагъэкIуэкIащ. Абы икъукIэ цIыху куэд къекIуэлIащ, псалъэ гуапэ куэди щыжаIащ Азэмэт теухуауэ.
Къуэныкъуейхэ Тимуррэ Татьянэрэ къабгъэдэкIыу фIыщIэ ин хуащIащ зэ- хьэзэхуэм и къызэгъэпэ-щакIуэхэм икIи ехъуэхъуащ я къуэ Азэмэт къимыгъэщIар къагъэщIэну, абы и ужьыр махуэ яхуэхъуну.
МЭЗКУУ Къанщобий.
